เชื่อหลังการประชุมเสร็จสิ้นจะทำให้อาเซียนขับเคลื่อนงานไปในทิศทางเดียวกันอย่างมีประสิทธิภาพ
ภาพการประชุมใหญ่สมัชชารัฐสภาอาเซียนในช่วงสองวันที่ผ่านมาเป็นไปด้วยดี เชื่อหลังการประชุมเสร็จสิ้นจะทำให้อาเซียนขับเคลื่อนงานไปในทิศทางเดียวกันอย่างมีประสิทธิภาพวันที่สามของการประชุมใหญ่สมัชชารัฐสภาอาเซียน หรือ AIPA ครั้งที่ 40 นายชวน หลีกภัย ประธานรัฐสภา ในฐานะประธานสมัชชารัฐสภาอาเซียน เปิดเผยว่า กิจกรรมวันนี้ในช่วงเช้าผู้แทนสมาชิก AIPA ทำกิจกรรมร่วมกันนอกสถานที่ เช่น เยี่ยมชมชุมชนบ้านดอนไก่ดี จังหวัดสมุทรสาคร จากนั้นช่วงบ่ายจะเข้าประชุมคณะกรรมาธิการแถลงการณ์ร่วม เพื่อนำร่างข้อมติของคณะกรรมาธิการคณะต่างๆ นำเสนอเข้าสู่การพิจารณารับรองในที่ประชุมเต็มคณะ ช่วงที่ 2 และพิธีปิดการประชุม ซึ่งภาพรวมการประชุมที่ผ่านมาภายใต้หัวข้อ "นิติบัญญัติร่วมมือ ร่วมใจ ก้าวไกล เพื่อประชาคมที่ยั่งยืน" ถือเป็นหัวข้อที่ดี เพราะทำให้ทุกฝ่ายตระหนักถึงบทบาทของตนเองที่มีผลต่อส่วนรวมและประชาชน ส่งผลให้ประเทศสมาชิกมองจุดมุ่งหมายเดียวกัน เพื่อร่วมมือกันขับเคลื่อนงานในฝ่ายนิติบัญญัติเพื่อนำเสนอฝ่ายบริหารให้เป็นไปในทิศทางเดียวกัน โดยเฉพาะการที่อาเซียนมีกฎหมายที่สอดคล้องกัน ประธานสมัชชารัฐสภาอาเซียน กล่าวอีกว่า ข้อสรุปที่ได้จากการประชุมในวันพรุ่งนี้ 29 สิงหาคม 2562 จะนำไปสู่การแก้ไขปัญหาต่างๆ ของแต่ละประเทศสมาชิกที่สะดุดอยู่ให้คลี่คลายและเดินหน้าไปได้หลังจากนี้